
Ystyriwch yn feirniadol oblygiadau Deddf Llesiant Cenedlaethau’r Dyfodol o ran strategaethau addysgegol a gyflwynir yn y Cyfnod Sylfaen neu mewn darpariaeth plentyndod cynnar yn gyffredinol.  Dylech ddangos dealltwriaeth feirniadol o’r dulliau o gysyniadau llesiant a dysgu cynnar sydd wrth wraidd yr ymateb. 


Dros y ddegawd neu fwy olaf yma, cynyddodd pryder ynglŷn â lefelau llesiant corfforol a seicolegol plant ifanc ar draws y byd, ac yn enwedig felly yn y Deyrnas Unedig (UNICEF, 2013).  Yng Nghymru, dylanwadodd hyn ar lunio amryw o bolisïau cymdeithasol ac economaidd megis Deddf Llesiant a Chenedlaethau’r Dyfodol (Llywodraeth Cymru, 2015a).  Ynghlwm â’r ddeddf hon mae saith nod llesiant sydd yn dylanwadu ar bolisi ac ymarfer ar addysg yng Nghymru ar hyn o bryd, sef ‘Cymru lewyrchus; Cymru gydnerth; Cymru iachach; Cymru sy’n fwy cyfartal; Cymru o gymunedau cydlynus; Cymru â diwylliant bywiog lle mae’r Gymraeg yn ffynnu; Cymru sy’n gyfrifol ar lefel fyd-eang’ (Llywodraeth Cymru, 2015b: t.3). Pwysleisir yma yr angen i wella lefelau llesiant a nodir bod angen cyflwyno mesurau i adfer hyn sydd yn awgrymu diffygion yn y sefyllfa bresennol.  Fel canfuwyd yn ymchwil gan y Dartington Social Research Unit (Axford, 2009),  tuedda gwneuthurwyr polisi mewn llywodraethau i edrych ar lesiant plentyndod o safbwynt pum gwahanol elfen.  Ffocsyir ar anghenion o safbwynt plant a’u teuluoedd o fewn y gymuned neu ar waredu tlodi plant sydd yn ddwy elfen gref a amlygir o fewn y ddeddf hon wrth gyfeirio at welliant economaidd a chymdeithasol.  Elfen arall yw gwella ansawdd bywydau plant trwy feithrin sgiliau cymdeithasol ac emosiynol mewn ysgolion ac ymgorfforir hyn yn y nod o ‘Gymru iachach’.  Y bedwaredd elfen yw allgau cymdeithasol a’r angen i wella presenoldeb a chynhwysiant mewn ysgolion, ac yn olaf hawliau plant – y Cymru gyfartal y cyfeirir ato. 

Gweledigaeth hir-dymor geir yma felly  gyda phwyslais ar wella’r gymdeithas a’r economi er mwyn sicrhau gwell dyfodol i Gymru.  Tra na cheir cyfeiriad penodol at addysg a phlant, cyfeiria at wella ansawdd bywydau ‘cenedlaethau heddiw ac yfory’(Llywodraeth Cymru, 2015b: t.3) yn ogystal ag at ofal plant a chyfleoedd chwarae.  Er bod gwahaniaethau o ran ymagweddau yn y pum elfen a nodwyd uchod, maent yn cynnwys gwahanol ddimensiynau o fywydau plant megis y corfforol, y seicolegol a’r cymdeithasol mewn amryw ffurfiau, ac ymhlyg ynddynt mae pwysigrwydd cyraeddiadau academaidd ac ansawdd bywyd ysgol (Statham a Chase, 2010).   

Ymgorfforir goblygiadau’r ddeddf yn gadarn yn argymhellion adolygiad y cwricwlwm i Gymru gan yr Athro Graham Donaldson (2015) yn ogystal ag yng Nghynllun Gweithredu 2017-21 Llywodraeth Cymru (2017).  Er hynny nid yw lles yn gysyniad hollol newydd i faes addysg, ac yn enwedig i addysg plentyndod cynnar.  Bu’n ganolog i athroniaeth ac addysgeg y Cyfnod Sylfaen ers ei gyflwyno’n statudol yn 2008 (Yr Adran Addysg a Sgiliau, 2015).  Tasg anodd fyddai trafod y saith nod llesiant yn eu cyfanrwydd yng nghyd-destun addysgeg y Cyfnod Sylfaen o fewn ffiniau’r papur hwn.  Manylir felly ar y nod o ‘Cymru iachach... [a] chymdeithas lle mae llesiant corfforol a meddyliol pobl cystal â phosibl a lle deellir dewisiadau ac ymddygiadau sydd o fudd i iechyd yn y dyfodol’ (Llywodraeth Cymru, 2015b: t.6) ac oblygiadau hwn ar un agwedd greiddiol o addysgeg y Cyfnod Sylfaen sef ‘chwarae a dysgu gweithredol’ mewn ysgolion.  

Mae’r cysyniad hyn o ‘chwarae’  yn amrywio o un ysgol i’r llall ac yn fynych o un dosbarth i’r llall gan ddibynnu ar ffactorau megis oedran y plant, cyd-destun y dysgu a dealltwriaeth ac ymroddiad ymarferwyr (Siraj, 2014; WISERD, 2015).  Er hynny mae’n gysyniad sydd yn cwmpasu dysgu a datblygu trwy brofiadau gweithredol mewn amgylchedd plentyn-ganolog (APADGOS, 2008).  Noda McAuley a Rose (2010) fod yna bedair elfen ddylanwadol ar lesiant plant ifanc sef cymdeithaseg plentyndod; y safbwynt ecolegol sef y plentyn yng nghyd-destun ei amgylchedd; hawliau plant, a’r cysyniad o hapusrwydd ac felly dylid ystyried rhain wrth ymgeisio i ddiffinio beth yn union a olygir wrth lesiant mewn polisïau cyfredol yng Nghymru.  

Tasg heriol arall yw bathu term Cymraeg penodol am yr hyn a elwir yn Saesneg yn ‘well child’, ac mae hyd yn oed yn fwy o sialens i gael diffiniad a dehongliad clir o’i ystyr mewn dogfennaeth yn ymwneud ag addysg plant ifanc.  Rhaid ystyried y gall gwahanol ffactorau mewnol ac allanol ddylanwadu ar ddatblygiad a gwahanol lefelau o lesiant y plentyn felly nid oes modd cyffredinoli’r cysyniad hyn o’r ‘well child’ (Rose et al. 2016).  Golyga hyn nad proses llinol ac unffurfiol yw datblygiad llesiant ond un cyfnewidiol sy’n ddibynnol ar ffactorau gwrthrychol a goddrychol, yn enwedig felly yn y blynyddoedd cynnar (Bradshaw, 2016).  Rhaid cadw mewn cof felly wrth drafod llesiant, nad gwrthrychau i’w datblygu, addysgu ac i ofalu amdanynt yw plant, ond yn hytrach bodau dynol cymdeithasol yn byw mewn cyd-destun hanesyddol a diwylliannol penodol, ac yn llunio ystyr o’r byd o’u cwmpas (Moss, 2001).  

Ystyrir hyn wrth archwilio rhai o’r nodweddion tebyg a rhai o’r tensiynau sydd yn codi rhwng y ddeddf a’r cysyniad o les yng nghyd-destun y Cyfnod Sylfaen.  Canolbwyntia’r cyntaf ar welliant hirdymor a chyfannol unigolion o safbwynt economaidd, diwylliannol a chymdeithasol, tra ffocysa’r ail ar ddatblygiad cyfannol plant ifanc yn y presennol o safbwynt datblygu a dysgu yn ogystal â’u paratoi i fod yn ddinasyddion y dyfodol.  Efelychu’r model seicoleg datblygiadol wneir yn y ddeddf yn bennaf lle ystyrir plentyndod fel cam tuag at y glasoed ac oedolaeth (Anning et al. 2009).   I’r gwrthwyneb mae’r model cymdeithaseg yn awgrymu nad un o’r camau cyntaf mewn datblygiad dynol yw plentyndod, ond cyfnod penodol sydd yn amrywio ac yn ddibynnol ar gefndir, diwylliant ac amser (Dahlberg a Moss, 2005).  Ceir elfennau o’r ddau fodel hyn o fewn addysgeg y Cyfnod Sylfaen ond mae’r pwyslais ar y naill a’r llall yn medru amrywio o un ysgol i’r llall.  Gwelir yn barod felly bod rhai tensiynau yn codi rhwng y ddeddf ac ymarfer y Cyfnod Sylfaen, ond yn ddiamau mae ‘llesiant’ ac ‘addysgeg y Cyfnod Sylfaen’ ill dau yn gysyniadau dyrys a chymhleth, sydd yn amrywio yn ôl gwahanol gyd-destunau. 

Mae llesiant yn y lle cyntaf yn gysyniad aml ddimensiwn, a’r gwahanol ddimensiynau yn ddibynnol ar y maes a’r diwylliant y cânt eu defnyddio ynddynt (Rose et al., 2016; Estola et al.,2014; Dodge et al., 2012; McCauley & Rose, 2010; Statham a Chase, 2010; Ereaut a Whiting, 2008).  Gall fod yn wrthrychol, gan ystyried ffactorau megis cefndir ac incwm y cartref, adnoddau addysgol ac iechyd; neu yn oddrychol gan ffocysu ar hapusrwydd, teimladau, gwydnwch ac ansawdd a bodlonrwydd mewn bywyd (Koch, 2018; McLellan a Steward,2015; Statham a Chase, 2010).    Caiff ei ystyried hefyd o wahanol safbwyntiau sef yn athronyddol, economaidd, seicolegol, cymdeithasol ac o safbwynt iechyd (Musgrave, 2017; Rose et al., 2016; Statham a Chase, 2010).  Mewn iechyd cyhoeddus, ffocysir ar iechyd ac afiechyd corfforol a seicolegol (Dodge et al., 2012).  Yn y maes addysg, ffocysir ar allu, anghenion, gobeithion a phryderon y dysgwyr a’u sgiliau emosiynol a chorfforol yn benodol (Alexander, 2009).  Mae nodweddion megis hapusrwydd, hunan-gred ac agwedd 
gadarnhaol tuag at fywyd hefyd yn sicrhau ymrwymiad a dysgu llwyddiannus.  Rhaid ystyried rhain i gyd felly gan nad oes amheuaeth bod llesiant yn elfen hollbwysig mewn addysg plentyndod cynnar.   Mae’n allweddol ar gyfer meithrin gwerthoedd, arferion, a rhagdueddiadau tuag at ddysgu yn ogystal ag at ymddygiad cymdeithasol (Estola et al.,2014).  

Nid cysyniad newydd yw llesiant er amlygwyd ei ddefnydd mewn amryw o gyd-destunau ac yn enwedig yn y maes addysg ac ysgolion dros y blynyddoedd diwethaf yma (Bradshaw, 2016).  Deillia o athroniaeth cynnar damcaniaethwyr megis Socrates, Plato ac Aristotle.  Defnyddia Aristotle y term ‘eudaimonia’ fel model dyneiddiol a gwrthrychol wrth ddisgrifio’r broses mae plant ifanc yn mynd drwyddi.  Awgryma eu bod yn meddu ar allu unigryw a’u bod yn datblygu yn wybyddol ac yn feddyliol drwy adfyfyrio ar y byd o’u cwmpas er mwyn datblygu i fod yn ddinasyddion delfrydol sydd yn barod, yn awyddus ac yn abl i gyflawni dyletswyddau (Estola et al.,2014).  Adlewyrchir hyn yn gryf yn nod y ddeddf dan sylw.  Ar y llaw arall mi wnaeth Aristotle ddilorni’n llwyr y cysyniad o ‘hedonia’ sef yr agwedd gwrthrychol o fwynhad a hapusrwydd ond mae’r rhain yn agweddau hollbwysig o lesiant cyfannol plant ifanc hefyd. 

Pan gyflwynwyd y Cyfnod Sylfaen yn statudol yn 2008, gosodwyd y maes dysgu ‘Datblygiad Personol a Chymdeithasol, Lles ac Amrywiaeth Ddiwylliannol’ yn ganolog i’r chwe maes dysgu arall (APADGOS, 2008).  Fodd bynnag,  ffocysa’r ddogfennaeth yn bennaf ar lesiant mewn cyd-destun eang o safbwynt datblygiad cyfannol y plentyn, sef y wybodaeth a’r sgiliau sydd eu hangen arnynt i ddatblygu yn gorfforol, deallusol, ieithyddol, emosiynol a chymdeithasol.  Gwraidd athroniaeth y Cyfnod Sylfaen yw parchu plentyndod fel cyfnod penodol a phwysig ar ei ben ei hun lle darperir cwricwlwm ac addysgeg plentyn-ganolog (Siraj et al. 2007).  O ganlyniad, un o’r prif egwyddorion yw dysgu drwy chwarae ac mae hwn eto yn gysyniad dyrys arall sydd yn amrywio o ran dulliau, diffiniad a chyd-destun (Anning et al., 2005; Smidt, 2010).  Er hynny cytunir gan amryw o ymchwilwyr fod chwarae yn greiddiol i fywyd plentyn ifanc gan ei fod yn ‘spontaneous and freely chosen ... intrinsically motivated but without extrinsic goals’ (Garvey, 1991, dyfynnir yn Santer et al. 2007: p.22).  Mae profiadau chwarae symbylus a chyfoethog hefyd yn hyrwyddo cyrhaeddiad academaidd a lles emosiynol (Whitebread, 2012). 

Trafodir buddiannau dysgu trwy chwarae o safbwynt datblygiadol yn helaeth mewn llenyddiaeth addysg blynyddoedd cynnar (Moyles, 2010; Smidt, 2010; Nutbrown, 2011; Pugh a Duffy, 2014).  Cyfranna chwarae nid yn unig tuag at ddatblygiad corfforol a deallusol, ond hefyd at les emosiynol a chymdeithasol plant ifanc oherwydd ei fod yn deillio o ddiddordebau’r plant eu hunain (Whitebread, 2012).  Gan fod plant ifanc yn naturiol yn fywiog a chwilfrydig, gallant wneud synnwyr o’r byd o’u cwmpas a datblygu eu hunaniaeth trwy addasu rheolau chwarae o un cyd-destun i’r llall a thrwy hynny adeiladu eu hunan-hyder.  Mae’r rhain yn elfennau creiddiol o lesiant fel amlygir yn y ddeddf wrth gyfeirio at ymddygiadau.  

Tra bod y ddelfryd yn cydfynd gydag athroniaeth y Cyfnod Sylfaen, mae ansawdd ac ymarfer y ddarpariaeth o ran dysgu drwy chwarae yn medru amrywio (Siraj, 2014; WISERD, 2015; ESTYN, 2018).  Yn fynych, gall hyn fod oherwydd atebolrwydd i gyflawni gofynion cwricwlaidd megis y Fframwaith Llythrennedd a Rhifedd (Llywodraeth Cymru, 2014) a’r pwyslais ar asesu a chyrhaeddiadau academaidd (Whitebread, 2010).  Wrth i ysgolion ddod o dan fwy o bwysau o safbwynt y gofynion hyn, tueddir i roi llai a llai o bwysigrwydd ar ddysgu drwy chwarae wrth i blant symud i fynu’r ysgol o’r dosbarth Meithrin a Derbyn i Flynyddoedd un a dau (Nutbrown, 2011).  

Un arall o egwyddorion y Cyfnod Sylfaen hefyd yw bod plant yn datblygu drwy chwarae a rhyngweithio ag eraill o fewn eu cymdeithas (Yr Adran Addysg a Sgiliau, 2015).  Golyga hyn feithrin y nodweddion goddrychol hynny o hunan-fri a hunan-hyder, yn ogystal â’r sgiliau angenrheidiol sydd yn gysylltiedig gyda chymryd risgiau a wynebu heriau (Fattore & Mason, 2017).  Awgrymir bod hyn yn bwysig nid yn unig i’r plant fel unigolion a’u datblygiad cyfannol ond hefyd i’r gymdeithas maent yn ran ohoni (Siencyn, 2018).  Er fod hyn ymhlyg yn addysgeg y Cyfnod Sylfaen, awgryma’r ymchwil nad yw plant ifanc yn cael eu herio’n ddigonol na chwaith yn cael cyfleoedd digonol i gymryd risg mewn amgylchedd ac amgylchiadau diogel mewn ysgolion (Siraj, 2014; WISERD, 2015).  Yn fynych ceir diffyg dealltwriaeth o hyn ond nid yw’n gysyniad newydd gan ei fod wedi’i wreiddio yn athroniaeth Susan Isaacs.  Pwysleisia Isaacs bod chwarae yn elfen hanfodol o ddatblygu a hybu lles meddyliol yn ogystal â darparu cyfleoedd i gymryd risg a darganfod drwy roi cynnig arni a gwneud camgymeriadau (Pugh a Duffy, 2014; Moyles, 2010).  Gellid dadlau felly, os oes llai o ryddid a chyfleoedd ar gyfer gweithgareddau chwarae ar gael i’r plant, yna gellid llesteirio datblygiad yr agweddau hyn o lesiant.  Mae hyn i’r gwrthwyneb i nod y ddeddf o feithrin meddwl yn ogystal a chorff iach . 
  
Gan mai cyfeiriad at les ‘meddyliol’ geir yn y ddeddf, dylid ystyried rhai elfennau y tu hwnt i’r agweddau emosiynol hynny a amlygwyd eisoes.  Tueddir i ystyried iechyd meddyliol fel nodwedd negyddol mewn plentyn ond mewn gwirionedd ‘afiechyd’ meddyliol yw hynny, sydd eto’n awgrymu diffyg.  Gall chwarae fod yn gyfrwng i ddatblygu’r nodweddion hynny o iechyd meddwl megis empathi a grymusedd sydd yn hanfodol ar gyfer datblygiad cyfannol y plentyn.  Yn wir cred yr athronydd chwarae Brian Sutton-Smith (dyfynnir yn Liu et al., 2017)  mai nid gwaith yw’r gwrthwyneb i chwarae ond iselder ysbryd sydd yn atgyfnerthu gwerth a rhinweddau profiadau chwareus o safbwynt iechyd meddwl.   

Mae angen i ymarferwyr felly i greu diwylliant cadarnhaol lle caiff plant gyfleoedd, amser a lle i chwarae er mwyn datblygu llesiant meddyliol yn ogystal â chorfforol.  Yn fynych nid dyma’r arfer a welir mewn ysgolion o ganlyniad i ofynion cwricwlwm llawn a heriau eraill megis lefelau staffio ac anghenion amrywiol unigolion (Gleave a Cole-Hamilton, 2012).  Ni ellir diystyrru pwysigrwydd y math hyn o ddiwylliant gan y  galluoga’r plant i ddatblygu’r ymdeimlad o berthyn, parch i’w gilydd ac i eraill, empathi, urddas ac ymdeimlad o gael eu gwerthfawrogi, sydd i gyd yn elfennau hollbwysig o iechyd meddwl cadarn (Glazzard a Bligh, 2018).  Ystyria Claxton (2002) hyn yn ymarfer da gan ei fod yn gyfle i blant ifanc i ddatblygu perthnasau cryf, gwerthoedd, agweddau a hunan-ddelwedd, yn ogystal â sgiliau a gwybodaeth.  Gwelwn felly bod angen mwy o amser a rhyddid ar gyfer profiadau chwarae cyfoethog.  Yn ogystal rhaid symud ymlaen o ffocysu ar sgiliau a gwybodaeth i feithrin plant ifanc sydd yn modelu’r nodweddion yma yn eu hymddygiadau os am ddiwallu gofynion Deddf Llesiant a Chenedlaethau’r Dyfodol.    
Ceir pwyslais yn y ddeddf hefyd ar ddatblygiad lles meddyliol a chorfforol o safbwynt bod yn aelod o gymdeithas.  Gall hyn fod yn gymdeithas y dosbarth a’r ysgol yn ogystal â’r cartref a thu hwnt.  Tra gall plant brofi chwarae cyfoethog ar eu pennau eu hunain neu gydag eraill, ni all llesiant ddatblygu yn ynysig sydd yn atgyfnerthu’r ffaith ei fod yn gysyniad cymdeithasol.  Nid yw’n sefydlog chwaith gan y newidia o un gymdeithas a chyd-destun i’r llall, yn ddibynnol ar ffactorau allanol a’r modd mae unigolion yn rhyngweithio gyda’r byd a’r bobl o’u cwmpas (Ereaut a Whiting,2008; McCauley a Rose, 2010).  Noda Rogoff (1990)  bwysigrwydd cyd-destun y diwylliant a’r gymdeithas unigryw mae’r plentyn yn byw ac yn dysgu ynddi fel ffactorau allweddol ar gyfer datblygiad o safbwynt deallusol, emosiynol a chymdeithasol.    Adlewyrchir hyn hefyd yn athroniaeth ecolegol Bronfenbrenner a phwysigrwydd perthynas rhyngbersonol plant â gwahanol lefelau o’u hamgylchedd wrth chwarae (Rose et al. 2016).  Tra bod pob haenen o fodel Bronfenbrenner yn berthnasol o safbwynt llesiant corfforol a meddyliol, y lefel meicro sydd fwyaf dylanwadol yng nghyd-destun chwarae. Dyma’r haenen agosaf at y plentyn, felly mae ansawdd y profiadau gaiff plant ifanc i ddatblygu perthnasau cytbwys drwy eu chwarae yn y dosbarth yn dylanwadu’n uniongyrchol ar eu datblygiad.   
Fel yng ngwricwla addysg gynnar gwledydd eraill megis y Ffindir a Seland Newydd, gwelir bod y Cyfnod Sylfaen yn hybu pwysigrwydd llesiant o safbwynt diwallu’r anghenion hynny sydd yn sicrhau ffyniant a thyfiant dynol a gyda’r gymuned maent yn dysgu ac yn byw ynddi drwy eu chwarae a’u rhyngweithio gydag eraill (Estola et al., 2014).  Ceir adlais yma o ‘eudaimonia’ Aristotle, ond eto oherwydd yr amrywiaeth yn natur a dehongliad ymarferwyr o’r cysyniadau hyn, anodd yw mesur i ba raddau y caiff rhain eu diwallu yn ysgolion Cymru ar hyn o bryd (Siraj, 2014; WISERD, 2015).      
Mae’r ddeddf hefyd wedi dylanwadu’n sylweddol ar gynnwys y maes dysgu a phrofiad Iechyd a Lles o fewn y cwricwlwm newydd llai argymhellol (Donaldson, 2015).  Dyma gyfle felly i ail-ymweld â natur a phwrpas chwarae yn y Cyfnod Sylfaen gan y bydd mwy o annibyniaeth gan ymarfewyr wrth gynllunio.  Wedyn gellid ymgorffori rhai o’r nodweddion aml-ddimensiynol o lesiant meddyliol a grybwyllwyd uchod fel nodir yn y ddeddf.  Gellid ystyried y model ‘seiconiwrobiolegol’, lle mae’r ymennydd, y corff a’r meddwl yn cydweithio er mwyn sicrhau agweddau cadarnhaol mewn plant.  Mae gweithgaredd niwral yn y cortecs ar flaen yr ymennydd yn meithrin meddwl ar lefel uwch, ac yn ennyn chwilfrydedd, gwydnwch, tosturi, mewnwelediad, sgiliau datrys problemau a hyd yn oed moesoldeb (Siegel a Bryson, 2018).  Dadleua Siegel (2018) ymhellach fod cymryd rhan mewn gweithgareddau sydd o ddiddordeb ac yn darparu mwynhâd i’r plant, megis gweithgareddau chwarae pwrpasol wedi’u symbylu ganddynt hwy eu hunain, yn gyfrwng i ddatblygu’r agweddau hyn yn llwyddiannus.      
       
Hyd yma, ffocyswyd yn bennaf ar y model datblygiadol o lesiant plentyndod a’r nodweddion emosiynol a meddyliol hynny sydd eu hangen ar blant ifanc i ddatblygu yn y presennol yn ogystal ag wrth baratoi ar gyfer y cam nesaf yn eu bywydau.  Model arall o lesiant yw’r un hawliau plant, lle darperir cyfleoedd iddynt i wireddu eu dyheadau a sicrhau ansawdd eu bywydau presennol yn hytrach na pharatoi ar gyfer bywyd oedolion yn unig (Statham a Chase, 2010; Morrow a Mayall, 2009).  Seiliwyd y Cyfnod Sylfaen ar saith nod craidd Strategaeth Plant a Phobl Ifanc Cymru (Llywodraeth Cynulliad Cymru, 2004).   Yma ceir cyfeiriadau penodol at hawliau plant ifanc megis yr ‘hawl i’r dechrau gorau mewn bywyd’ a’r ‘hawl i chwarae’ yn ogystal a chyfeiriadau at les corfforol ac emosiynol plant (Llywodraeth Cynulliad Cymru, 2004: t.1-2).  Yn y saith nod craidd hyn ymgorfforir ymrwymiad Llywodraeth Cynulliad Cymru i Gonfensiwn y Cenhedloedd Unedig ar Hawliau’r Plentyn (CCUHP) ac atgyfnerthir rhain hefyd yng nghwricwlwm y Cyfnod Sylfaen.  Amlyga hyn y cysylltiad agos rhwng llesiant a CCUHP gan fod llesiant yn un o’r prif egwyddorion sydd yn arwain erthyglau CCUHP, tra bod hawliau CCUHP yn darparu cyfleoedd i sicrhau llesiant (Kosher a Ben-Arieh, 2017).  

Trwy weithredu cwricwlwm yn seiliedig ar hawliau gwelir cyfranogiad plant ym mhob agwedd o’r dysgu a’r addysgu (Kanyal, 2014; Morrow a Mayall, 2009 ). Mae hyn yn rhoi grym iddynt i wneud dewisiadau a phenderfyniadau ynglýn â’r hyn sydd yn effeithio arnynt yn eu bywydau yn ystod cyfnod eu plentyndod yn ogystal a’u paratoi i fod yn ddinasyddion y dyfodol.   O ganlyniad gallant gyfuno’r elfennau o wybodaeth a phŵer er mwyn dylanwadu ymhellach ar gymdeithas fel amlygir yn athroniaeth Foucault (Aubrey a Riley, 2017).  I’r perwyl hwn, dadleua Samuelsson a Carlsson (2008) bod angen datblygu pedagogeg gynaliadwy ar gyfer y blynyddoedd cynnar lle mae’r ymarferydd a’r plant yn cyd-ddatblygu’r chwarae er mwyn ei ddefnyddio’n llwyddiannus i hyrwyddo’r elfennau hyn o lesiant a grymusder o fewn y dosbarth.  Adlewyrcha hyn ymarfer sefydliadau Reggio Emilia lle rhoddir yr un statws o ran pŵer a grym i’r plant a’r oedolion wrth iddynt ddatblygu eu dysgu gyda’i gilydd drwy brofiadau chwareus (Edwards et al. 1998).  
Yng nghyd-destun ysgolion Cymru, mae’r ddelwedd o’r oedolion yn dominyddu’r dysgu yn amlwg ac ar adegau gweithred symbolaidd yw llais y plentyn pan gânt gyfle i gyd-gynllunio gweithgareddau neu ddewis tasgau i’w cyflawni’n annibynnol (WISERD, 2015).  Mewn diwylliant sydd yn fwy cyfartal o safbwynt plant ac oedolion, ceir mwy o ddysgu archwiliadol a chyd-ddealltwriaeth (Waters, 2016).  Bydd hyn nid yn unig yn grymuso’r plant, ond yn eu hannog hefyd i fod yn fwy gweithredol ac i gymryd cyfrifoldebau er mwyn gweld eu hunain ar yr un lefel a’r ymarferwyr yn y gymdeithas ddysgu maent yn perthyn iddi (Rogoff, 1990).  Mae cymryd cyfrifoldeb yn meithrin y sgiliau hynny sydd eu hangen ar gyfer dinasyddion iach a hyderus. 

Ni ddylid diystyrru pwysigrwydd yr elfen athronyddol o ‘hedonia’ hefyd wrth drafod hawliau.  Yma, nodweddion megis hapusrwydd, pleser a bodlonrwydd sydd ynghlwm â lles ac mae profiadau chwareus yn gyfrwng i ddarparu’r elfennau hyn (Huta, 2015).  Cytuna’r ymchwil bod chwarae rhydd yn brofiad pleserus ar y cyfan i blant ifanc, a’u bod yn ei werthfawrogi oherwydd cânt gyfleoedd i wneud dewisiadau, i ddatrys problemau, i ddatblygu eu sgiliau echddygol manwl ac i adeiladu hunan-hyder (Moyles, 2010; Santer et al., 2007).  Dadleuir hefyd mai’r rhain yw rhai o’r sgiliau angenrheidiol sydd angen ar blant ifanc wrth symud ymlaen tuag at oedolaeth.  Gwelwn felly bod y model hawliau o lesiant yn atgyfnerthu’r model datblygiadol o blentyndod gan fod y nodweddion hyn i gyd yn paratoi plant ar gyfer y cam nesaf yn eu bywydau a’r elfen oddrychol o wydnwch sydd yn hanfodol mewn bywyd.  Cyfunir ‘eudaimonia’ a ‘hedonia’ yma sydd yn hollbwysig wrth ystyried y plentyn fel unigolyn cyflawn (Estola et al. 2014).  

Ni fydd pob plentyn er hynny yn medru cael mynediad lawn tuag at y math o brofiadau chwarae a drafodwyd hyd yma ac y caiff hawliau a chyfleoedd i chwarae eu llesteirio am resymau amgylcheddol, personol a chymdeithasol (Whitebread, 2012).  Er hynny model gynhwysol yw’r model gymdeithaseg o blentyndod, ac un sydd yn rhoi ystyriaeth i’r plant hynny sydd yn gwynebu heriau am resymau cymdeithasol megis tlodi neu brofiadau niweidiol mewn plentyndod (Coleman, 2009). Gellid dadlau ar sail amcanion cyflwyno’r  Ddeddf Llesiant a Chenedlaethau’r Dyfodol mai dyma’r prif grwp targed o safbwynt y cyd-destun cymdeithasol yma yng Nghymru ar hyn o bryd gyda 30% o blant yn byw mewn tlodi (Joseph Rowntree Foundation, 2018).  Er hynny fel gwelir o astudiaeth EPPSE (Siraj-Blatchford et al., 2010) ceir cysylltiad agos rhwng datblygiad deallusol, cymdeithasol ac emosiynol plant a gallant lwyddo ar waethaf ffactorau megis tlodi a phrofiadau niweidiol, os ydy’r ddarpariaeth yn addas i lefel eu datblygiad.  

Yn ddiamau mae diffyg penodolrwydd ynglŷn â’r gwahanol elfennau o lesiant, a thra gall hyn fod yn fanteisiol wrth gyfuno polisi ac ymarfer, gall greu heriau o safbwynt atebolrwydd (Ereaut a Whiting,2008).  O ganlyniad mae dulliau monitro a mesur llesiant mor amrywiol â’r dehongliadau ohono ac o ganlyniad nid oes consensws o ran y dangosyddion angenrheidiol nac o ran offerynnau dibynadwy ar gyfer mesur llesiant plant ifanc (OECD, 2018).  Ceir ymchwil eang yn dogfennu barn a dealltwriaeth oedolion a phlant hŷn o lesiant ond prin yw’r dystiolaeth o safbwynt llais plant tair i saith oed, a phrinnach fyth yw’r lenyddiaeth am sefyllfa gyfredol llesiant plentyndod yng Nghymru (Mashford-Scott et al. 2012; Statham a Chase, 2010).  O ganlyniad ni ellir darparu darlun clir a dibynadwy o’r sefyllfa felly gan mai dibynnu ar arsylwadau a barn oedolion, academyddion a gwneuthurwyr polisi a wneir gan fwyaf. 

Caiff cynnydd o safbwynt y Ddeddf Llesiant a Chenedlaethau’r Dyfodol ei fesur yn ôl 46 o ddangosyddion cenedlaethol, gyda thair ohonynt yn unig yn cyfeirio at blant yn benodol, sef yr angen i fesur iechyd corfforol, datblygiad plant ifanc a chyrhaeddiadau academaidd (Llywodraeth Cymru, 2016).  Yn yr adroddiad diweddaraf, ffocysi ar y gymdeithas a theuluoedd wneir fwyaf a’r unig gyfeiriad at chwarae yw yng nghyd-destun mannau cyhoeddus, tra mae’r ychydig gyfeiriadau at y Cyfnod Sylfaen yn ymwneud â deilliannau dysgu a Phroffil y Cyfnod Sylfaen (Statistics for Wales, 2018). Gwelir felly bod nifer o’r elfennau pwysig y dylid eu hystyried wrth gefnogi llesiant plant ifanc, fel trafodwyd yn y papur hwn, ar goll o’r dangosyddion hyn.  Cyrhaeddiad academaidd yw’r llinyn mesur ar gyfer llesiant plentyndod mewn ysgolion o safbwynt y ddeddf, heb unrhyw ystyriaeth i gyd-destun y dysgu a’r plentyn unigryw a chyflawn. 
  
Atgyfnertha hyn y ffaith mai model diffyg (deficit model) yw’r ddeddf hon yn y bôn.  Y prif ystyriaethau yma yw effaith tlodi, afiechyd a phrofiadau negyddol a’r nod yw gwella iechyd corfforol a meddyliol plant heddiw er mwyn ceisio lleihau’r problemau economaidd a chymdeithasol yn y dyfodol (Llywodraeth Cymru, 2015a).  Anwybyddir y ffaith bod gan blant ifanc gryfderau a rhinweddau cadarnhaol y gellid eu datblygu ymhellach.  Yn y cyd-destun hwn ystyrir y plentyn fel unigolyn sydd angen ei wella, yn hytrach nag unigolyn sydd â barn, hawliau a hunaniaeth unigryw fel awgryma Dewey yn ei fodel o addysg gynyddol (Parker & Levinson, 2018). 

Amrywia’r gweithdrefnau i fesur cynnydd mewn dosbarthiadau Cyfnod Sylfaen yn sylweddol hefyd, ac yn fynych maent yn hollol groes i athroniaeth dysgu gweithredol a phlentyn-ganolog (Nutbrown, 2011).  Ceir pwyslais yn y Cyfnod Sylfaen ar arsylwi gofalus a chyson ar y chwarae er mwyn cefnogi unigolion a symud y dysgu yn ei flaen, ond gall gwahanol arsylwyr ddehongli yr un sefyllfa mewn gwahanol ffyrdd (MacNaughton et al., 2005).  Gall plant hefyd ymddwyn yn wahanol os ydynt yn ymwybodol eu bod yn cael eu harsylwi, felly nid yw’r arsylwadau bob amser yn ddibynadwy.  Er hynny defnyddir rhain fel sail i adrodd nôl i rieni yn anffurfiol am gryfderau eu plant yn ogystal â meysydd sydd angen datblygiad pellach.  Mewn rhai sefydliadau defnyddir graddfa Leuven i fesur lles ac ymglymiad yn benodol.  Teimlai Laevers bod lefelau uchel o hunan-fri, hunan-hyder, mwynhad a hunan-ymwybyddiaeth yn elfennau sydd yn hybu mwy o gymhelliant a diddordeb mewn agweddau mwy creadigol a heriol o ddysgu (Laevers, 2000).  

Ceir pwyslais gynyddol ar atebolrwydd wrth asesu yn y Cyfnod Sylfaen sydd yn rhoi statws israddol i arsylwadau ymarferwyr a phwysigrwydd rhain wrth gefnogi’r plentyn i symud ymlaen (Jones, 2016). Mae’n statudol i gynnal asesiadau ffurfiol gwaelodlin o ddatblygiad personol, cymdeithasol a lles chwe wythnos ar ôl i’r plentyn ymuno gyda’r dosbarth Derbyn a chanlyniadau’r rhain sydd yn gosod y sail ar gyfer y dair mlynedd dilynol yn y Cyfnod Sylfaen (Yr Adran Addysg a Sgiliau, 2017).  Mesur sgiliau ar sail oedran wneir yma sydd eto i’r gwrthwyneb i’r model datblygiadol o ffocysu ar gamau datblygiad plant a’r plentyn cyfannol.  Ym mlwyddyn Dau mae’n statudol i blant saith oed i eistedd profion cenedlaethol llythrennedd a rhifedd sydd yn pery pryder a gofid iddynt hwy a’u teuluoedd, ac yn tanseilio’r ffaith bod lles yn ganolog i addysgeg y Cyfnod Sylfaen. Awgryma Buzzelli (2018) y dylid ystyried moesoldeb asesu addysg plentyndod cynnar a ffocysu ar allu a hyfedredd yn hytrach na chyrhaeddiad, gan ei fod yn canolbwyntio fwyfwy ar gryfderau yn hytrach na gwendidau unigolion.  Gwelir bod hyn yn fwy cydnaws â’r modelau o blentyndod a amlygwyd yma.    
 
Gwelir felly bod un elfen gyffredin rhwng Deddf Llesiant a Chenedlaethau’r Dyfodol ac addysgeg y Cyfnod Sylfaen, sef eu bod yn gosod dyheadau uchelgeisiol o safbwynt llesiant plant ifanc yng Nghymru.  Ystyria’r ddeddf plentyndod fel cyfnod o baratoi plant i fod yn ddinasyddion iach fydd yn cyfrannu’n effeithlon i Gymru y dyfodol.  Gwrthwyneba hyn yr athroniaeth gymdeithaseg hynny y cyfeiriodd McAuley a Rose (2010) ato sydd yn sail i’r Cyfnod Sylfaen a lle pwysleisir yr angen i barchu plentyndod fel cyfnod penodol mewn datblygiad dynol yn ogystal a pharatoi ar gyfer y dyfodol.  Fel trafodwyd mae nifer o rinweddau tebyg a gwahanol yn y naill a’r llall ac o edrych arnynt mewn mwy o fanylder, gwelir bod ganddynt ill dau le i ddatblygu ymhellach er mwyn codi safonau llesiant plentyndod yn y Gymru sydd ohoni. 

